b'\n_START_ARTICLE_\nSyberia\n_START_SECTION_\nJuoni\n_START_PARAGRAPH_\nIso amerikkalaisyhti\xc3\xb6 on l\xc3\xa4hett\xc3\xa4nyt juristi Kate Walkerin ranskalaiseen Valadil\xc3\xa9nen kyl\xc3\xa4\xc3\xa4n viimeistelem\xc3\xa4\xc3\xa4n perheyrityksen\xc3\xa4 toimineen lelutehtaan haltuunottoa. Kyl\xc3\xa4n notaarin mukaan tehtaan omistanut Anna Voralberg oli kertonut ennen kuolemaansa, ett\xc3\xa4 kuolleeksi luultu veli onkin elossa. Lain mukaan Annan veli Hans Voralberg on tehtaan uusi omistaja, eik\xc3\xa4 haltuunottoa voida suorittaa ilman t\xc3\xa4m\xc3\xa4n suostumusta. Kate saa tiet\xc3\xa4\xc3\xa4, ett\xc3\xa4 nuorena Hans yritti saada esihistoriallista mammuttinukkea paikallisessa luolassa olevalta kielekkeelt\xc3\xa4, mutta putosi ja loukkaantui sek\xc3\xa4 fyysisesti ett\xc3\xa4 psyykkisesti. Hansin ainoaksi tavoitteeksi tuli l\xc3\xb6yt\xc3\xa4\xc3\xa4 mammutteja._NEWLINE_L\xc3\xb6yt\xc3\xa4\xc3\xa4kseen Hansin Kate k\xc3\xa4ytt\xc3\xa4\xc3\xa4 Annan rakennuttamaa h\xc3\xb6yryveturia, jota kontrolloi Hansin rakentama ihmism\xc3\xa4inen robotti nimelt\xc3\xa4\xc3\xa4n Oscar. Junan ensimm\xc3\xa4inen pys\xc3\xa4hdys tapahtuu kasvitieteellisen\xc3\xa4 puutarhana toimivalla juna-asemalla Barrockstadtissa. Rautatiess\xc3\xa4 ilmenee l\xc3\xa4pikulkemisen est\xc3\xa4v\xc3\xa4 vika, jonka poistamiseksi Kate k\xc3\xa4y vaihtokauppaa l\xc3\xa4heisell\xc3\xa4 proomulla ty\xc3\xb6skentelev\xc3\xa4n pariskunnan kanssa. He vaativat avustaan sata dollaria, jonka Kate ansaitsee korjaamalla l\xc3\xa4heisen yliopiston soittolavan. Yliopistolla Kate saa tiet\xc3\xa4\xc3\xa4 Syberian legendoista ja esihistoriallisista Youkol-ihmisist\xc3\xa4, jotka kykeniv\xc3\xa4t kesytt\xc3\xa4m\xc3\xa4\xc3\xa4n mammutteja ja el\xc3\xa4m\xc3\xa4\xc3\xa4n niiden kanssa. _NEWLINE_Toinen pys\xc3\xa4hdys tapahtuu neuvostoajalla rakennetussa Komkolzgradissa, joka on teollinen kaivoskompleksi. Paikassa asuu varsin omituinen Serguei Borodine, joka varastaa Oscarin k\xc3\xa4det saadakseen tehtaassa olevan urkurin toimimaan. Serguei aikoo rakentaa suuren esiintymislavan oopperalaulaja Helena Romanskille, johon h\xc3\xa4n on pakkomieltynyt. Katen t\xc3\xa4ytyy hakea Helena l\xc3\xa4heisest\xc3\xa4 Aralbadin kylpyl\xc3\xa4st\xc3\xa4._NEWLINE_Komkolzgradissa Kate tapaa my\xc3\xb6s entisen testilent\xc3\xa4j\xc3\xa4n Boriksen, joka haaveilee lent\xc3\xa4misest\xc3\xa4 aluksellaan. Kate korjaa aluksen, mist\xc3\xa4 kiitollisena Boris opettaa Katea k\xc3\xa4ytt\xc3\xa4m\xc3\xa4\xc3\xa4n ilmalaivaa. Boris varoittaa Serguein olevan ep\xc3\xa4luotettava ja l\xc3\xa4htee matkaan lentoaluksellaan. Aralbadissa Helena kertoo Katelle olevansa liian vanha laulamaan ja menett\xc3\xa4neen legendaarisen laulu\xc3\xa4\xc3\xa4nens\xc3\xa4. Helenan mieli muuttuu, kun Kate valmistaa h\xc3\xa4nelle erikoisen drinkin kylpyl\xc3\xa4n baarissa._NEWLINE_Komkolzgradissa Helena laulaa Sergueille, joka kuitenkin vangitsee h\xc3\xa4net. Kate onnistuu vapauttamaan Helenan ja palauttamaan Oscarin k\xc3\xa4det, mutta Serguei yritt\xc3\xa4\xc3\xa4 est\xc3\xa4\xc3\xa4 heid\xc3\xa4n pakonsa. Kate tuhoaa sulkeutuneen portin kaivoksesta l\xc3\xb6ytyneell\xc3\xa4 dynamiitilla ja vie Helenan takaisin Aralbadiin. Kylpyl\xc3\xa4ss\xc3\xa4 Kate kohtaa Hansin, joka allekirjoittaa lelutehtaan haltuunottopaperit. Hans ehdottaa, ett\xc3\xa4 Kate tulisi h\xc3\xa4nen mukaansa etsim\xc3\xa4\xc3\xa4n mammutteja, mutta t\xc3\xa4m\xc3\xa4 kielt\xc3\xa4ytyy. New Yorkiin l\xc3\xa4htev\xc3\xa4\xc3\xa4n koneeseen astuessaan Kate muuttaakin mielens\xc3\xa4 ja hypp\xc3\xa4\xc3\xa4 Hansin junan kyytiin viime hetkell\xc3\xa4, hyl\xc3\xa4ten ty\xc3\xb6paikkansa ja sulhasensa Yhdysvalloissa, auttaakseen Hansia saavuttamaan unelmansa.'